Nes Venstre ønsker EL 16 gjennom bygda.

Interpellasjon til kommunestyremøte 23. april 2013

**Nes kommunes klimaplan og energiplan sier at “*Det er viktig å sørge for at brukerne av el-biler er motiverte for å bruke dem.”* I den forbindelse ønsker Nes Venstre å lansere EL 16 etter mønster fra EL 39 mellom Stavanger og Bergen.**

På strekningen mellom Stavanger og Bergen er det lagt opp til to hurtigladestasjoner som sikrer at elbiler kan kjøre mellom byene uten å risikere å gå tom for strøm.

I desember 2012 var det 9783 elbiler i Norge, 2859 av disse i Akershus og 23 stykker i Nes. Tallet er raskt stigende, anslaget for mars er over 11 000 elbiler på landsbasis.

Nes Venstre regner med at flere av elbilene vil trafikkere den nye E 16 mot Kongsvinger, Karlstad og Stockholm. Spesielt siden elbiler kjører gratis gjennom bomringen i Oslo og får benytte kollektivfeltet er det attraktivt for pendlere å benytte denne typen kjøretøy.

Akershus fylkeskommune har både i 2012 og 2013 satt av flere millioner i tilskudd til nye ladestasjoner.

Nes Venstre har allerede hatt fokus på el- ladestasjoner i kommunen. Allerede 18. september 2012 fikk de klargjort via spørsmål til ordføreren at det er mulig for elbiler å parkere og lade på rådhusplassen.

Motorveger er tradisjonelt forbundet med mange miljøulemper, etableringen av en hurtigladestasjon for elbiler kan bli en liten, men viktig motvekt. Prosjektert samtidig med annen el- føring bør det ikke bety store ekstrautgifter.

Nes Venstre stiller på bakgrunn av dette følgende spørsmål til ordfører:

1. Har hurtigladestasjoner for el- kjøretøy vært på agendaen i møter mellom Statens Vegvesen og Nes kommune?
2. Er det mulig å inngå et samarbeid med Akershus fylkeskommune og eventuelt Statens vegvesen for å lage en plan for utvikling av el- ladepunkter i Nes generelt og langs E 16 spesielt?

Åse Birgitte Skjærli

Nes Venstre